DA gaan appelleer teen uitspraak oor rasse-kriteriaArgieffoto Die DA gaan appelleer teen ŉ uitspraak van die hooggeregshof in Pretoria dat die regering wel ras as kriterium mag gebruik by die toekenning van finansiële hulp aan ondernemings wat deur Covid-19 geraak is. Die hof het Vrydag die DA se aansoek vir dringende ingryping van die regering se kriteria waarvolgens die Covid-19-hulpfonds toegeken word, van die hand gewys. Finansiële hulp word tans op grond van swartbemagtigingskodes aan sakeondernemings wat hulp nodig het beskikbaar gestel. Die DA het aangevoer dat die regering onwettig opgetree het deur te versuim om duidelikheid te gee oor hoe die hulpfonds se kriteria toegepas sou word. Die DA beskou ook die kriteria as onwettig omdat dit hoofsaaklik op grond van ras bepaal word. Die hof het beslis dat ras, geslag, ouderdom en gestremdheid in die kriteria ingesluit moet word. Volgens Zakhele Mbhele, die DA se skaduminister van kleinsake-ontwikkeling, het die hof wel bevind die regering se kriteria vir die hulpfonds is te “vaag”. Daarom het die hof Khumbudzo Ntshavheni, minister van kleinsake-ontwikkeling, opdrag gegee om die kriteria weer op te stel sodat dit duideliker kan wees. Mbhele het Maandag gesê die party glo die saak moet dringend deur ŉ hoër hof heroorweeg word. “Ons het besluit om te appelleer om ons stryd teen die grootskaalse verskansing van rassekriteria in regeringsbeleid en -administrasie, voort te sit. Dit is moreel sowel as wetlik onverdedigbaar dat rassekriteria gebruik word om te besluit wie vir die Covid-19-hulpfonds kan kwalifiseer,” het Mbhele gesê.